CELEX: 32016R1843
Language: sl
Date: 2016-10-18 00:00:00
Title: Izvedbena uredba Komisije (EU) 2016/1843 z dne 18. oktobra 2016 o prehodnih ukrepih za uporabo Uredbe (ES) št. 882/2004 Evropskega parlamenta in Sveta glede akreditacije uradnih laboratorijev, ki opravljajo uradno testiranje na trihinelo (Besedilo velja za EGP )

19.10.2016   
            
            
               SL
            
            
               Uradni list Evropske unije
            
            
               L 282/38
            
         IZVEDBENA UREDBA KOMISIJE (EU) 2016/1843
   z dne 18. oktobra 2016
   o prehodnih ukrepih za uporabo Uredbe (ES) št. 882/2004 Evropskega parlamenta in Sveta glede akreditacije uradnih laboratorijev, ki opravljajo uradno testiranje na trihinelo
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), in zlasti drugega pododstavka člena 63(1) Uredbe,
   ob upoštevanju naslednjega:
   
               (1)
            
            
               Uredba (ES) št. 882/2004 določa znatne spremembe pravil in postopkov za izvajanje uradnega nadzora. Uporablja se od 1. januarja 2006. Vendar bi uporaba številnih pravil in postopkov s takojšnjo veljavo od navedenega datuma v nekaterih primerih pomenila praktične težave.
            
         
               (2)
            
            
               Uredba (ES) št. 882/2004 zahteva, da so laboratoriji, ki izvajajo analize vzorcev, odvzetih med uradnimi nadzori, akreditirani v skladu z nekaterimi evropskimi standardi, navedenimi v Uredbi. Vendar Izvedbena uredba Komisije (EU) št. 702/2013 (2) določa nekatere prehodne ukrepe, vključno z odstopanjem od navedene zahteve za laboratorije, da se omogoči nemoten prehod na celovito izvajanje novih pravil in postopkov. Izvedbena uredba (EU) št. 702/2013 se uporablja do 31. decembra 2016.
            
         
               (3)
            
            
               Namen Poročila z dne 28. julija 2009 Komisije Svetu in Evropskemu parlamentu o izkušnjah, pridobljenih z uporabo uredb o higieni (ES) št. 852/2004, (ES) št. 853/2004 in (ES) št. 854/2004 Evropskega parlamenta in Sveta z dne 29. aprila 2004 (3) je „z dejstvi prikazati izkušnje v letih 2006, 2007 in 2008, pridobljene z izvajanjem higienskega paketa vseh zainteresiranih akterjev, vključno s težavami, s katerimi so se srečevali“ (v nadaljnjem besedilu: poročilo).
            
         
               (4)
            
            
               Poročilo vključuje izkušnje o prehodnih ukrepih, vključno s tistimi iz Uredbe (ES) št. 882/2004. Poročilo kaže, da še vedno obstajajo težave v zvezi z akreditacijo laboratorijev v klavnicah.
            
         
               (5)
            
            
               Komisija je 6. maja 2013 sprejela predlog Uredbe Evropskega parlamenta in Sveta o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi ter pravil o zdravstvenem varstvu živali, dobrobiti živali, zdravstvenem varstvu rastlin, rastlinskem razmnoževalnem materialu in fitofarmacevtskih sredstvih (4). Navedeni predlog predvideva razveljavitev Uredbe (ES) št. 882/2004 in predvideva možnost odstopanja od akreditacije uradnih laboratorijev, katerih edina dejavnost je odkrivanje trihinele v mesu.
            
         
               (6)
            
            
               Zato bi morala ta uredba določati dodatne prehodne ukrepe do sprejetja navedene nove uredbe Evropskega parlamenta in Sveta.
            
         
               (7)
            
            
               Zato bi bilo treba določiti nadaljnje prehodno obdobje, med katerim bi se morali še naprej uporabljati ustrezni prehodni ukrepi iz Izvedbene uredbe (EU) št. 702/2013.
            
         
               (8)
            
            
               Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Ta uredba določa prehodne ukrepe za uporabo Uredbe (ES) št. 882/2004 za prehodno obdobje od 1. januarja 2017 do 31. decembra 2020.
   Člen 2
   Z odstopanjem od člena 12(2) Uredbe (ES) št. 882/2004 lahko pristojni organ pooblasti laboratorij, ki je v klavnici ali obratu za predelavo divjadi, za testiranje na trihinelo, čeprav ni akreditiran v skladu z evropskim standardom iz točke (a) navedenega odstavka, če laboratorij pristojnemu organu zadovoljivo jamči, da je bil uveden sistem kontrole kakovosti za analize vzorcev, ki jih izvaja zaradi uradnega nadzora.
   Člen 3
   Ta uredba začne veljati tretji dan po objavi v Uradnem listu Evropske unije.
   Uporablja se od 1. januarja 2017 do 31. decembra 2020.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. oktobra 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 165, 30.4.2004, str. 1.
   
      (2)  Izvedbena uredba Komisije (EU) št. 702/2013 z dne 22. julija 2013 o prehodnih ukrepih za uporabo Uredbe (ES) št. 882/2004 Evropskega parlamenta in Sveta glede akreditacije uradnih laboratorijev, ki opravljajo uradno testiranje na trihinelo, in o spremembi Uredbe Komisije (ES) št. 1162/2009 (UL L 199, 24.7.2013, str. 3).
   
      (3)  COM(2009) 403 final.
   
      (4)  COM(2013) 265 final.